Publicades les bases dels Premis Vicent Andrés Estellés 2015
2025-07-24

L’Institut Municipal de Cultura i Joventut ja ha fet públiques les bases dels Premis Vicent Andrés Estellés 2015 que engloben el XVI Premi VAE de Poesia de Burjassot, dotat amb un premi de 9.000 €, i el IX Premi VAE de Narrativa Científica de la Universitat de València-Estudi General, amb un premi de 3.000 €.

En tots dos casos, podrà participar en el concurs literari qualsevol persona, sense limitació d’edat, nacionalitat o lloc de residència, havent de remetre les obres que opten al Premi VAE de Poesia a l’Institut Municipal de Cultura i Joventut (c/ Mariana Pineda, 93-95, 4600-Burjassot, València) i les que opten al Premi VAE de Narrativa Científica a la Càtedra de Divulgació de la Ciència de la Universitat de València (c/ Del Serpis, 29. Edifici Beatriz Civera, 3a planta, 46022-València).

En tots dos cas, el període de presentació d’originals finalitza l’11 de setembre de 2015 i el veredicte del jurat s’emetrà durant la primera quinzena del mes de desembre de 2015; veredicte que es donarà a conéixer, mitjançant una nota de premsa, als mitjans de comunicació, informació que també es publicarà en les pàgines web de les institucions que hi participen.

La presentació de les obres, que han de ser originals i inèdites, comporta que l’autor no té compromesos els seus drets d’edició i que no s’han presentat a cap altre concurs pendent d’adjudicació. Els originals, a doble espai i per una sola cara, s’han de presentar per quadruplicat i sense signar. En la coberta haurà d’indicar el premi al qual es presenta i el títol de l’obra. També s’ha d’adjuntar la plica corresponent amb el nom, adreça, telèfon de contacte, correu electrònic i la fotocòpia del DNI de l’autor o autora. A més, també s’adjuntarà una còpia del treball en format digital (USB).

En el cas del XVI Premi VAE de Poesia de Burjassot poden optar al premi els poemaris o compilacions de poesia en valencià o qualsevol altra variant de la llengua, amb l’extensió habitual dels volums de poesia. L’import del premi és de 9.000 € i està concedit per l’Ajuntament de Burjassot, l’IMCJB i la Fundació Vicent Andrés Estellés. El guanyador, en rebre el premi, es compromet a subscriure el contracte de cessió en exclusiva dels drets d’edició a l’IMCJB. El jurat estarà designat pel mateix IMCJB que, al costat de l’Ajuntament i en col·laboració amb Edicions Bromera, publicarà el llibre guanyador en la Col·lecció Bromera Poesia.

Al IX Premi VAE de Narrativa Científica de la Universitat de València-Estudi General poden optar les narracions escrites en valencià o en qualsevol variant de la llengua, castellà, anglés o francés, amb una extensió mínima de 100 fulls i màxima de 200 DIN A4. La temàtica s’ha de basar en l’objectiu del premi, que no és un altre que descriure, desenvolupar o incloure, d’alguna manera, la cultura i els avanços científics i/o tecnològics de qualsevol branca del coneixement. L’import del premi és de 3.000 € i està concedit per la Universitat de València. El guanyador, en rebre el premi, se li aplicaran les retencions legalment establides, i es compromet a subscriure el contracte de cessió en exclusiva dels drets d’edició a Publicacions de la Universitat de València. El jurat estarà format pel director de la col·lecció Ciència entre lletres, el guanyador de l’edició de 2014 i un o dos membres del personal docent i investigador de la Universitat i/o personal de reconegut prestigi nomenat a proposta del vicerector de Cultura i Igualtat. El llibre guanyador serà publicat en valencià per Publicacions de la Universitat de València, dins de la col·lecció Ciència entre lletres.

La presentació dels originals comporta l’acceptació íntegra de les bases del concurs literari i els drets i obligacions que se’n deriven. Les BASES completes dels Premis Vicent Andrés Estellés 2015 poden consultar-se en la web municipal, www.burjassot.org, en la secció notícies/cultura i en Cultura.